《送夏均礼之京二 其一》
明代·乌斯道

归来朋旧晓星疏，只过东村水竹居。老气竟消双目暗，足音还冷一年馀。

绝怜风月寻常酒，宁问江山咫尺书。况是送君天上去，柳边空为立踟蹰。

作者简介：元明间浙江慈溪人，字继善。乌本良弟。与兄俱有学行。长于诗，意兴高远，飘逸出群。尤精书法。洪武初得有司荐，为永新县令，有惠政。后坐事谪戍定远。放还，卒。有《秋吟稿》、《春草斋集》。